Taylor Swift maak musiekgeskiedenis met ‘Midnights’Taylor Swift se jongste album maak musiekgeskiedenis. (Foto: Taylor Swift/Instagram) Die Amerikaanse popsanger Taylor Swift het Maandag musiekgeskiedenis gemaak en die eerste kunstenaar nóg geword wat gelyktydig die eerste tien plekke op die Billboard Hot 100-musiektrefferlys beklee. Al tien liedjies kom uit Swift se splinternuwe en tiende album, Midnights, wat op 21 Oktober vanjaar bekendgestel is. Volgens Billboard – wat die toptrefferparade in die VSA is – is dit die eerste keer in sy bestaan van 64 jaar dat ŉ enkele kunstenaar al die plekke op die toptien geëis het. Swift het nou die hiphop-kunstenaar en kletsrymer Drake, wat in September 2021 nege enkelsnitte op die Billboard toptien gehou het, amptelik verbygesteek. Die eerste enkelsnit in Swift se jongste album, “Anti-Heroes”, beklee sedert Maandagaand die eerste plek op die Billboard-trefferparade en is die 11-malige Grammy-wenner se negende no. 1-treffer. “Tien uit tien van die Hot 100? Met my tiende album? Ek is in ŉ warboel,” het Swift Maandag aan haar 91 miljoen volgelinge getwiet, met ŉ verwysing na haar toegewyde aanhangerbasis se voorliefde om na versteekte leidrade in haar liedjies te soek. 10 out of 10 of the Hot 100??? On my 10th album??? I AM IN SHAMBLES. https://t.co/q1n5Zc6pYA — Taylor Swift (@taylorswift13) October 31, 2022 Maroela Media het vroeër berig dat Midnights met sy uitreiking ook soveel aanhangers na musiekstromingsdienste gelok het dat die stromingsreus Spotify in die proses platgetrek is. Dié tegniese glips was egter gelukkig van korte duur en is binne ’n uur nadat die eerste luisterprobleme kop uitgesteek het, opgelos. Volgens Swift vertel dié album se 13 liedjies “die verhaal van 13 slapelose nagte wat deur my lewe versprei is”. Die 32-jarige sanger en liedjieskrywer keer ook terug na die pop-genre met haar jongste album en het haar jarelange medewerker Jack Antonoff – wat ook groot dele van haar vorige twee albums help skryf en vervaardig het– ingespan om Midnights te vervaardig. A post shared by Taylor Swift (@taylorswift) Sy het op sosiale media verder verduidelik dat onderwerpe soos liefde, selfhaat, wraakfantasieë, die idee van “wat kon gewees het” en om “uitmekaar te val” in Midnights aangepak word. Dié album het ook wydverspreide lof van musiekkritici ontvang, van wie die meeste die gedempte produksie en Swift se “romantiese sangstyl” aangeprys het. Bykomende bronne: Rolling Stone, CBS News.